tartuNLP/wikipedia-smugri-20251201 huggingface dataset:
Elizabeth Cady Stanton

Elizabeth Cady Stanton (12. marraskuuta 1815 Johnstown, New York, Yhdysvallat – 26. lokakuuta 1902 New York City, New York, Yhdysvallat) oli yhdysvaltalainen naisasianainen ja aktivisti. Hän ajoi muun muassa naisten ja afrikkalaisamerikkalaisten asiaa sekä toimi raittiusliikkeen parissa. Erityisesti Stanton muistetaan kuitenkin juuri naisten oikeuksien ajajana ja Susan B. Anthonyn yhteistyökumppanina. Hänen puolisonsa oli aktivisti Henry Stanton.
Stanton liittyi jo nuorena orjien vapautusliikkeeseen. Hän oli yksi niistä seitsemästä liikkeen keskeisistä toimijasta, jotka valittiin Yhdysvalloista edustajiksi Lontoossa 1840 pidettyyn orjuutta vastustavaan kokoukseen. Sukupuolen perusteella heiltä kuitenkin kiellettiin kokoukseen osallistuminen, mikä toi Stantonille selväksi naistenvapautustyön välttämättömyyden. Siksi hän kutsui Lucretia Mottin kanssa 1848 Seneca Fallsiin kokoon ensimmäisen julkisen naisasiakokouksen, jossa hyväksyttiin naisliikkeen ohjelma. Suurta huomiota saanut kokous oli välillisesti aiheena John Stuart Millin teokseen "Naisen asema". 
Kokouksen jälkeen alkoi vuosikymmenien mittainen toiminta, jonka aikana Stanton kiersi Yhdysvaltoja esitelmöimässä ja toimitti ystävänsä Susan B. Anthonyn kanssa lentolehtisiä ja lehtikirjoituksia sekä kolmiosaisen suurteoksen "History of Woman Suffrage" (valmistui 1885). Hän perusti ensimmäisen naisten raittiusyhdistyksen 1852 ja toimi yli 20 vuotta 1869 perustetun National Woman Suffrage Associationin puheenjohtajana. Hän oli 50 vuoden ajan Yhdysvaltojen naisasiatyön keskeinen henkilö.
Stanton oli naimisissa orjuuden vastustaja Henry Stantonin kanssa. He saivat seitsemän lasta.
FiCom

FiCom ry on suomalainen digialan edunvalvoja, jonka tavoitteena on edistää jäsentensä liiketoimintamahdollisuuksia ja parantaa alan kilpailukykyä.
Toiminta.
FiCom toimii vaikuttamalla tietoliikenne- ja tietotekniikka-alaa koskevaan lainsäädäntöön. Lisäksi FiCom kerää ja analysoi toimialaa koskevaa tilastotietoa, ylläpitää toimialan tietopankkia sekä viestii alan ajankohtaisasioista. 
FiCom julkaisee myös esimerkiksi Telealan yleiset sopimusehdot, joita noudattavat ainakin Telia Company, Elisa ja DNA.
Hallitus.
FiComin hallitus valitaan vuodeksi kerrallaan. Vuonna 2024 puheenjohtajana toimii Microsoft Oy:n toimitusjohtaja Mervi Airaksinen.
Orjolin rintama

Orjolin rintama oli puna-armeijan toisen maailmansodan rintama, joka luotiin 3. ja 61. armeijasta sekä 15. ilma-armeijasta 27. maaliskuuta 1943. Rintaman tarkoitus oli puolustaa Orjolin kaupungin ympäristöä. Rintama uudelleennimettiin Brjanskin rintamaksi jo 29. maaliskuuta.
Vaasan Osake-Pankki

Vaasan Osake-Pankki (Wasa Aktie-Bank) oli vuonna 1879 Vaasassa perustettu liikepankki. Pääkonttorin lisäksi sillä oli 23 sivukonttoria, joista yksi sijaitsi Helsingin Eteläesplanadilla Wasa Aktiebankin talossa. Wasa Aktie Bankilla oli 160 miljoonan markan talletukset vuonna 1920.
Historia.
Pankkihankkeen alullepanija oli Joachim Kurtén, joka järjesti vaasalaisten kauppiaiden ja liikemiesten kanssa alustavan osakemerkinnän syksyllä 1878. Pankin perustava kokous pidettiin joulukuussa 1878. Yleisölle pankki avasi ovensa 4.8.1879.
Perustajien alkuperäinen tarkoitus oli perustaa maakuntapankki. Pankki kuitenkin perusti konttoreita myös maakunnan ulkopuolelle suurimpiin kaupunkeihin ja toimi valtakunnallisena liikepankkina. Vaasan Osake-Pankki oli erityisesti pohjalaisten viljakauppiaiden pankki.
Pankki kärsi suuria luottotappioita ennen ensimmäistä maailmansotaa. Se kuitenkin selvisi niistä vahvan taseensa ansiosta. Tappiot saivat johdon pohtimaan yhdistymistä toiseen pankkiin. Vuonna 1920 Vaasan Osake-Pankki, helsinkiläinen Landtmannabanken ja Turun Osakepankki yhdistyivät Suomen Liittopankiksi. Myöhemmin vuonna 1931 Liittopankki sulautui osaksi Helsingin Osakepankkia, jonka puolestaan Yhdyspankki osti vuonna 1986.
Pankin osakkeet oli listattu Helsingin pörssiin vuosina 1912–1920.
Setelit.
Pankki sai vuonna 1918 luvan laskea liikkeeseen omia setelin kaltaisia maksuvälineitään, joita kutsuttiin "konttokuranttisekeiksi". Niiden nimellisarvot olivat 25, 100 ja 500 markkaa. Seteleitä tarvittiin, sillä Suomen Pankki ja setelipaino olivat jääneet sisällissodassa punaisten puolelle.
Bulla sublimis Deus sic dilexit humanum, et infra

 
Paavi Paavali III:n Bulla sublimis Deus sic dilexit humanum, et infra oli julistus, joka kielsi Amerikan intiaanien orjuuttamisen. Bullan toimeenpanijaksi määrättiin Toledon arkkipiispa. Bullan määräysten rikkojia uhkasi kirkonkirous. 
Intiaaneilla on oikeus sakramentteihin.
Vapauden ja omistamisen oikeuden lisäksi paavin bulla takasi intiaaneille oikeuden sakramentteihin. Afrikan mustiin verrattuina intiaanit olivat erikoisasemassa, sillä vaikka afrikkalaisten järjellisyyttä ei koskaan ollut asetettu kyseenalaiseksi, heillä ei kuitenkaan ollut vapautta paavin tarkoittamassa mielessä. Paavin kirje oli selkeä, eikä sen tulkinnasta syntynyt riitoja, mutta sen soveltaminen vallitsevaan käytäntöön oli vaikeata. Papistolla oli kuitenkin tehokkaana mahdollisuutenaan julistaa paavin määräysten rikkojat kirkonkiroukseen. Piispa Las Casas kieltäytyi antamasta ehtoollista paavin käskyä pahiten rikkoneille. Tämä oli eräs syy encomenderojen kaunaan tarmokasta Las Casasia kohtaan.
Sääntökunnat ovat erimielisiä suhteessaan intiaaneihin.
Fransiskaanien historioitsija Gerónimo Mendieta sivuuttaa paavin bullan kohtalaisen lyhyellä maininnalla. Sääntökuntien kesken vallitsi kilpailu vallasta ja kunniasta. Bulla oli paljolti dominikaanien toiminnan, eritoten Las Casasin ansiota. Fransiskaani Toríbio de Benavente, paremmin tunnettu intiaanien hänelle antamalla nimellä Motolinía, Cortésin hengellinen miekka ja Las Casasin katkera vihollinen, oli Domingo de Betanzosin kanssa jopa sitä mieltä, että intiaaneja oli siihen saakka kohdeltu hyvin. Vuonna 1524 Uuteen-Espanjaan saapuneet 12 fransiskaania, johtajanaan Martín de Valencia, ymmärsivät intiaanien hankalan aseman, mutta olivat silti Cortésin miehiä. Fransiskaanien ja dominikaanien välillä oli todellisia, vallankäyttöön liittyviä riitoja. Dominikaanit saapuivat Uuteen-Espanjaan vasta vuonna 1526.
Turun Osakepankki

Turun Osakepankki - Åbo Aktiebank oli 1896 Turkuun perustettu liikepankki. Sen perustajien joukossa olivat muun muassa Rettigin suku ja veljekset Ernest ja Magnus Dahlström. Pankin jugend-tyylinen Frithiof Strandellin suunnittelema pääkonttori valmistui Turun keskustaan "Aurakatu 3":een vuonna 1907. Turun Osakepankki toimi rahoittajana etenkin puunjalostusteollisuudessa ja Venäjän kaupassa. Vuonna 1919 pankilla oli 7 sivukonttoria ja 87 miljoonan markan talletukset.
Åbo Aktiebank osoitti nimellään olevansa lähinnä ruotsinkielisten pankki. Suomenkielisen nimen Turun Osakepankki sai vuonna 1907.
Turun Osakepankin osakkeet noteerattiin Helsingin pörssissä vuosina 1912–1920.
Vuonna 1920 Turun Osakepankki yhdistyi Landtmannabankenin ja Vaasan Osake-Pankin kanssa Liittopankiksi. Uudelle pankille siirtyi Turun Osakepankista runsaasti heikkoja suurluottoja.
Arorintama

Arorintama oli Puna-armeijan toisen maailmansodan rintama, joka luotiin vuonna 1943 Reservirintamasta. Huhtikuussa Reservirintama muutettiin aron sotilaspiiriksi ja 9. heinäkuuta Arorintamaksi.
Kurskin taistelussa kenraalieversti Ivan Konevin johtama Arorintama heitettiin taisteluun 19. heinäkuuta hyökkäysoperaatiossa Belgorod–Harkova-linjalla. Arorintama löi useita saksalaisten 9. armeijan joukko-osastoja, vapautti Belgorodin ja Harkovan ja saavutti pian Dneprjoen.
20. lokakuuta 1943 Arorintama uudelleennimettiin 2. Ukrainan rintamaksi.
Liittopankki

 
Liittopankki oli vuosina 1920–1931 toiminut suomalainen liikepankki. 
Suomen Liittopankki Osakeyhtiö 1920–1924.
Suomen Liittopankki Osakeyhtiö (ruots. Aktiebolaget Unionbanken i Finland) syntyi, kun Wasa Aktie Bank, Turun Osakepankki ja Landtmannabanken sulautuivat vuonna 1920. Pankin keskushallintoneuvoston puheenjohtajaksi tuli Gustaf Mannerheim.
Kolmen pankin fuusion ajatus oli yhdistää voimavarat, järkeistää sivukonttoriverkostoa ja säästää menoja. Suunnitelmat eivät kuitenkaan toteutuneet. Liittopankin osat toimivat kukin tahoillaan kuten ennenkin niin, että jokaisella oli omat johtajansa ja pääkonttorinsa.
Suomen Liittopankki joutui vaikeuksiin jo heti ensimmäisenä toimintavuonnaan. Se johtui siitä, että pankki oli syntynyt kolmen suhteellisen heikon pankin yhdistyessä.
Liittopankki Osakeyhtiö 1924–1931.
Suomen Liittopankin ongelmien ratkaisuksi vanha pankki päätettiin lopettaa ja perustaa sen tilalle uusi. Liittopankki Osakeyhtiö (ruots. Aktiebolaget Unionbanken) perustettiin vuonna 1924 siten, että kolmella vanhalla Liittopankin osakkeella sai yhden uuden pankin osakkeen. Uutta pääomaa kerättiin lisäksi 40 %. Gustaf Mannerheim jatkoi uuden pankin hallintoneuvoston puheenjohtajana.
Vuonna 1928 Liittopankkiin yhdistettiin vuonna 1917 perustettu Etelä-Suomen Pankki Oy, jonka rasitteena olivat Hella Wuolijoen omistamalle Aunuksen Puuliike O.Y.:lle myönnetyt luotot.
Helsingissä pääkonttoriaan pitäneen Liittopankin osakepääoma oli 100 miljoonaa markkaa ja sillä oli 60 sivukonttoria. Pankille valmistui 1929 Helsinkiin Keskuskatu 5:een uusi arkkitehti Pauli E. Blomstedtin suunnittelema pääkonttorirakennus. Liittopankin talon kolmessa ylimmässä kerroksessa sijaitsi 116 huoneen hotelli Carlton.
1930-luvun lamakauden aikana Liittopankki ajautui vaikeuksiin luottotappioiden vuoksi. Tappioita syntyi erityisesti Aunuksen Puuliikkeestä. Pelastuakseen Liittopankki sulautui vuonna 1931 osaksi Helsingin Osakepankkia (HOP). 
HOP avasi oman pääkonttorinsa Liittopankin talossa. Helsingin Osakepankki siirtyi 1986 kaupalla Suomen Yhdyspankin (SYP) hallintaan.
Pörssihistoria.
Suomen Liittopankin osakkeet noteerattiin Helsingin pörssissä vuosina 1921–1924. Seuraajayhtiön Liittopankki Osakeyhtiön osakkeet noteerattiin vuosina 1924–1931.
Kauhun yö

Kauhun yö () on vuonna 1985 ensi-iltansa saanut kauhuelokuva, jonka on ohjannut Tom Holland. Elokuva mukailee vampyyriperinnettä modernissa kaupunkiympäristössä. Esimerkiksi uskomus vampyyrin peilikuvattomuudesta esitetään diskon tanssilattian peileistä. Elokuvassa on parodia- ja komedia-aineksia.
Elokuvalle tehtiin jatko-osa "Kauhun yö 2" vuonna 1988. Sen ohjasi Tommy Lee Wallace.
Ensimmäisestä elokuvasta tehtiin uusi versio 2011, ja sen nimeä ei ole suomennettu.
Juoni.
Elokuva kertoo Charley-nimisestä nuorukaisesta, jonka naapuriin muuttaa kaksi outoa miestä. Pian Charley huomaa, kuinka naapurissa alkaa tapahtua murhia, ja pian hän saakin selville, että toinen miehistä on vampyyri. Charley ilmoittaa tästä poliisille, mutta ei pysty todistamaan mitään murhista. Vampyyri päättääkin kostaa Charleylle tämän sekaantumisen hänen asioihinsa.
Vampyyri onnistuu sieppaamaan Charleyn tyttöystävän ja Charley tajuaa, että hänen on toimittava nopeasti tämän pelastamiseksi. Charley ei kuitenkaan joudu kohtaamaan vampyyria yksin, sillä hän saa apua, vaikkakin pelokasta ja vastahakoista, omassa TV-show’ssaan vampyyrintappajaa esittävältä Peter Vincentiltä. Keinot ovat perinteisiä, mutta Vincent itse pitää niitä vain katsojia varten esitettävinä temppuina. Vampyyri toteaakin, että ristillä ei ilman uskoa ole mitään merkitystä eikä vaikutusta hänen kaltaisiinsa.
Vastaanotto.
"Helsingin Sanomien" Mikael Fränti kirjoitti, että "Kauhujen yö" ”on kirjoitettu miinus 8-vuotiaan aivoilla, vaikka se on kielletty kaikilta alle 18-vuotiailta”. Huolestuttavana hän piti seksuaalista piilovaikuttamista: päävampyyrit esitellään naisia vihaavina homoina. "Video-oppaassa" vuodelta 1994 Harri Närhi kuvasi "Kauhun yötä" hengettömäksi kauhukomediaksi mutta antoi sille silti kolme tähteä viidestä, mikä vastaa sanallista arviota ”hyvä”.
"Elitisti"-verkkosivuston Jari Mustonen kertoo elokuvan modernisoineen klassisen vampyyrielokuvan kuvaston verevillä erikoistehoistella. Hän näkee "Kauhun yön" väliteoksena, jonka kautta lajityyppi siirtyi klassisesta vampyyrielokuvasta kohdi modernimpaa kerrontaa. Elokuvalle hän antaa kolme ja puoli tähteä.
Ilek

Ilek ( eli "Ilek" ja eli "Jelek" tai "Jelik") on Uraljokeen vasemmalta puolelta yhtyvä sivujoki, jonka valuma-alue sijaitsee Uralvuoriston eteläpuolisella arolla. Joen alajuoksu toimii samalla Venäjän ja Kazakstanin valtionrajana, jossa Venäjän puolella on Orenburgin alue ja Kazakstanissa Aqtöben alue.
Joki on hyvin saastunut.
Maantietoa.
Pääuoma.
Joen lähteet sijaitsee Mulodžaryn kukkuloiden luoteisrinteillä (). Se virtaa alavalla tasankoalueella ja sen uomalla on virtaamatilanteesta riippuen joko kapea uoma tai laaja tulvauoma. Kapea uoma on jyrkkärinteinen ja yläjuoksulla se on 20–30 metriä leveä ja alajuoksulla 150–170 metriä leveä. Tulvauoma on yläjuoksulla 500 metriä ja alajuoksulla 3–4 kilometriä leveä. Tulvan suuren virtaaman vuoksi tulvauomaan on kehittynyt lukuisia sivu-uomaia sekä järviä ja lampia . Aqtöben kaupungin yläpuolella joki on padottu lähes 20 kilometriä pitkäksi patoaltaaksi . Keskijoksulla sijaitsee vielä Sol-Iletskin kaupunki. Ilek yhtyy Uraljokeen sen eteläpuolelta noin 1 085 kilometriä Uralin Kaspianmeren suistosta ja joen yhtymäkohdassa olevaa taajamaa kutsutaan myös nimellä Ilek.
Sivujoet.
Joella on 75 sivujokea , joista Iso Tšobda kulkee pääuomansa rinnalla koko pituudensa verran. Taulukossa on lueteltu suurimmat suurimmat sivujoet (osa tiedoista puuttuvat):
Lähteet: 1 = 
Vuodenajat ja virtaamat.
Joen alajuoksu sijaitsee aron reunalla ja sen latva-alueet puoliaavikon reunalla. Ilmasto on mannermainen, joten kesäisin sataa hyvin vähän. Joen vesi on pääasiassa peräisin lumesta, jotka kertyy talvella ja joka sulaa keväällä tuottaen suuren vesimäärän. Tulvat leviävät laajalle alueelle, koska joen tulvatasanko on alavaa aluetta. Kesällä joen virtaama on pieni ja vesi on silloin hyvin matalalla. Vuoden keskimääräinen virtaama on 39,8 m³/s Chilikin kohdalla, joka sijaitsee 112 kilometriä joensuusta.
Jokilaaksossa kasvaa paikoin pensaista ja lehtipuista muodostuvia metsköitä, vaikka äyräiden ulkopuolella pääosan muodostaa arokasvillisuus. Joki jäätyy marraskuun lopulla ja jäät lähtevät huhtikuun loppupuolella.
1984 (albumi)

1984 (myös tunnettu roomalaisin numeron kirjoitettuna MCMLXXXIV) on yhdysvaltalaisen hard rock -yhtye Van Halenin kuudes studioalbumi. Albumi ylsi kakkoseksi Billboard 200 -listalla.
Suureksi hitiksi nousi jo singlenä julkaistu ”Jump”, joka oli "Billboard Hot 100" -listan ykkösenä peräti viisi viikkoa. Toinen suuri hitti on vauhdikas ”Panama”. Vastoin yleistä käsitystä ”Panama” ei käsittele tämän nimistä autoa vaan stripparia, jonka David Lee Roth tapasi aikoinaan Arizonassa. Muita tunnettuja kappaleita ovat ”Hot for Teacher” ja ”I’ll Wait”.
Hiteistä ”Jump”, ”Panama” ja ”Hot for Teacher” tehtiin myös Van Halenin ensimmäiset musiikkivideot. Albumi on käytännössä täysin Edwardin ja Donn Landeen käsialaa. Albumi on suuri myyntimenestys, ja siitä tuli yhtyeen toiseksi myydyin albumi. Albumia mainostava kiertueen keikat olivat loppuunmyytyjä, ja koko maailmankiertue oli tähän mennessä yhtyeen tuottoisin. Albumi on myynyt Yhdysvalloissa kymmenkertaista platinaa eli yli 10 miljoonaa kappaletta.
Kappaleet.
Avausraita ”1984” on instrumentaali. Kappale rakentuu Michael Anthonyn hyvin erikokoisen bassosooloilun ympärille. Anthony soittaa silloin tällöin kappaletta livekeikoilla oman bassosoolonsa aikana.
Fernando Sucre

Fernando Sucre on Amaury Nolascon esittämä kuvitteellinen hahmo televisiosarjassa "Pako". Sucre on mukana sarjassa pilottijaksosta saakka. 
Taustaa.
Sucre on kotoisin Puerto Ricosta. Hän kasvoi Chicagossa, jossa hän välillä rikkoi lakia. Tämän takia hänen äitinsä lähetti Sucren New Yorkiin sukulaisen luokse kasvamaan. Siellä hän löysi vakituisen työn varastolla ja naisystävänsä Maricruz Delgadon.
Pako.
Sucre on Michael Scofieldin sellikaveri Fox Riverin vankilan sellissä nro. 40. Sucresta ja Michaelista tulee vankilassa erittäin hyviä ystäviä. Tämä näkyy jälkeenpäinkin, kun Michael pelastaa Sucren hengen ja he tekevät yhteistyötä koko sarjan ajan. Sucre saa myös lapsen sarjan kolmannella tuotantokaudella Maricruzin kanssa.
Landtmannabanken

Landtmannabanken Aktiebolag oli Suomessa vuosina 1909–1920 toiminut liikepankki, joka keskittyi tarjoamaan lyhytaikaisia luottoja ruotsinkieliselle maanviljelijäväestölle. 
Pankin toiminta alkoi 18.7.1910. Pääkonttori oli Helsingissä. Pankilla oli noin 30 sivukonttoria, lähinnä ruotsalaisalueilla. 
Landtmannabankenin osake noteerattiin Helsingin pörssissä vuosina 1912–1920.
Landtmannabanken, Vaasan Osake-Pankki ja Turun Osakepankki fuusioitiin vuonna 1920 Liittopankki-nimiseksi pankiksi.
Nalle Puhin uudet seikkailut

Nalle Puhin uudet seikkailut () on yhdysvaltalainen Daytime Emmyllä palkittu piirrossarja Walt Disney Television Animationilta, ja sen inspiraation lähteenä toimivat A. A. Milnen Nalle Puh -tarinat. Sarjaa esitettiin USA:ssa vuodesta 1988 vuoteen 1991 ABC-kanavalla. Sarja kertoo Nalle Puhin ja hänen ystäviensä seikkailuista Puolen hehtaarin metsässä.
Sarja Suomessa.
Kaikkia sarjan jaksoja ei ole dubattu suomeksi. Sarjaa on esitetty 1990-luvulta lähtien televisiossa moneen otteeseen, muun muassa MTV3:lla ja Nelosella. Viimeksi sarja on esitetty MTV3:lla keväällä 2010. Sarjan jaksoja on julkaistu 1990- ja 2000-luvulla VHS-kaseteilla, ja 2002-2006 julkaistuilla DVD-julkaisuilla. Osa jaksoista on julkaistu vain VHS:llä, osa vain DVD:llä.
Sarjan suomenkieliset ohjaukset teki 1990-luvulla Pekka Lehtosaari ja 2000-luvulla Carla Rindell. Jarmo Koski (Nalle Puh), Aarre Karén (Kani) ja Tiina Bergström (Kengu) ovat ainoat sarjan parissa työskennelleet ääninäyttelijät, jotka ovat olleet mukana alusta loppuun.
DVD-julkaisut.
DVD -levityksessä sarjasta käytettiin nimeä "Nalle Puhin taikamaailma". Suurin osa julkaisuista on temaattisia.
Ford GT40

Ford GT40 on Fordin automalli, jolla on voitettu Le Mansin 24 tunnin ajot neljä kertaa peräkkäin vuosina 1966-69.
Ford GT40 kehitettiin Henry Ford II:n määräyksestä, sillä Fordin oli tarkoitus ostaa Ferrari. Fordin epäonneksi Enzo Ferrari vetäytyi kaupasta viime hetkellä saatuaan taloudellista tukea Fiatilta. Henry Ford II suuttui, ja hän halusi rakentaa auton, joka voittaisi joka ikisen Ferrarin kilpa-ajossa. Auto nimettiin GT40:ksi, sillä sen korkeus oli vain 40 tuumaa (noin 1 metri). 
Vuonna 2005 mallista alettiin tehdä GT -retroversiota.
The Sweet Escape (kappale)

”The Sweet Escape” on poplaulaja Gwen Stefanin vuonna 2007 ilmestynyt single. Kappaleella esiintyy myös R&amp;B-artisti Akon. Single julkaistiin vuonna 2006 ilmestyneeltä albumilta "The Sweet Escape".
Kappale menestyi hyvin singlelistoilla nousten Bulgarian, Uuden-Seelannin, Kroatian, Slovenian ja Euroopan singlelistojen kärkisijalle. Suomen virallisella singlelistalla se oli parhaimmillaan yhdeksännellä sijalla.
Musiikkivideo.
Kappaleen musiikkivideon on ohjannut Joseph Kahn. Videolla Gwen Stefani on kultaisessa sellissä haaveillen sieltä karkaamisesta.
Singlen versiot.
Australian CD single
USA CD single
Unilateralismi

Unilateralismi tarkoittaa yksipuolisuuteen pohjautuvaa menettelyä poliittisessa toiminnassa.
Yleismääritelmät.
Unilateralismin käsitteelle on esitetty useita hiukan erilaisia yleismääritelmiä.
Yksinkertaisimman yleismääritelmän mukaan unilateraalinen toiminta tarkoittaa sitä, että siihen osallistuu vain yksi valtio. Joidenkin tutkijoiden mukaan unilateraalista toimintaa on sekin, jos vahvan johtajavaltion mukana on muitakin valtioita, mutta ne ovat sivuosassa. Tällainen työnjako oli esimerkiksi Yhdysvaltain johtamassa Irakin sodassa vuonna 2003.
Toisen määritelmän mukaan unilateralismi tarkoittaa valtion toimintaa omien kapeiden etujensa ajamiseksi, ottamatta huomioon muita valtioita. Selkein esimerkki on se, kun valtio toimii vastoin kaikkien muiden valtioiden toiveita, joskin tämä on harvinaista kansainvälisessä politiikassa. Tämän määritelmän mukaan valtion toiminta yksinäänkään ei ole unilateraalista silloin, kun muut valtiot hyväksyvät sen.
Kolmannen määritelmän mukaan unilateralismilla tarkoitetaan sitä, kun valtio toimii kertomatta siitä etukäteen muille valtioille.
Neljännen yleismääritelmän mukaan unilateralismi tarkoittaa sitä, kun valtio ei noudata ulkopolitiikassaan kansainvälisten instituutioiden toiveita, tai kun se vetäytyy instituutioista, kuten tekemistään kansainvälisistä aserajoitussopimuksista, tai jättää sopimuksia ratifioimatta.
Erikoismääritelmät.
Kansainvälisessä talouspolitiikassa unilateralismilla voidaan tarkoittaa sitä, että valtio luopuu syrjimättömyysperiaatteesta ulkomaankaupassaan. Toinen unilateralismin merkitys talouspolitiikassa on aggressiivinen voimankäyttö myönnytysten saamiseksi talousneuvotteluissa heikomman valtion kanssa.
Turvallisuuspolitiikassa unilateralismilla on tarkoitettu ensinnäkin sitä, kun valtio toimii sotilaallisesti ilman muiden valtioiden tukea. Joidenkin tutkijoiden mukaan unilateralismiksi voidaan kutsua myös sellaisia sotilaallisia operaatioita, joissa joukot ja resurssit tulevat pääasiassa yhdeltä valtiolta, joka myös johtaa operaatiota. Toinen unilateralismin merkitys turvallisuuspolitiikassa on operaatio, jolla ei ole kansainvälisen instituution, kuten Yhdistyneiden kansakuntien, valtuutusta tai tukea, sillä kansainvälisen lain mukaan sotilaallisen voiman käyttö muuhun kuin hyökkäyksen torjumiseen vaatii YK:n valtuutuksen.
Esimerkkejä.
Yhdysvallat on nostettu esimerkiksi maasta, joka on usein harjoittanut unilateralismia ulkopolitiikassaan, esimerkiksi George W. Bushin presidenttikaudella.
Wind It Up

”Wind It Up” on poplaulaja Gwen Stefanin single, joka julkaistiin vuoden 2006 loppupuolella ennen albumia "The Sweet Escape". Kappale sisältää jodlausta ja katkelman ”The Lonely Goatherd” -kappaleesta. Kappaleella laulaa myös Pharrell Williams.
”Wind It Up” kirjoitettiin alun perin Stefanin L.A.M.B.-muotinäytökseen, eikä sitä ollut tarkoitus julkaista "The Sweet Escape" -albumilla.
Listasijoitukset.
Kappale nousi singlelistojen ykkössijalle Uudessa-Seelannissa, Bulgariassa ja Kroatiassa. Suomen virallisella singlelistalla se oli parhaimmillaan kuudennella sijalla.
Musiikkivideo.
Kappaleen musiikkivideon on ohjannut Sophie Muller. Videolla voi nähdä useasti G-kirjaimen, joka on Stefanin etunimen alkukirjain.
Singlen versiot.
Pohjois-Amerikka 12″ vinyyli 
UK/Eurooppa 12″ vinyyli 
UK/Eurooppa CD Single
Morrigán

Morrigán (”Aavekuningatar”) on Irlannin kelttien sodan, taistelun ja hedelmällisyyden jumalatar. Hän kuuluu sodan jumalattarien ryhmään, jonka muut jäsenet ovat Nemhain, Badbh ja Macha. Nämä kaikki esiintyvät sekä yksittäisen että kolminaisen jumalan hahmossa, ja kaikkia yhdistää sotaisuus ja seksuaalinen voima.
Morrigán on muodonmuuttaja, joka usein saattaa muuttua korpiksi tai varikseksi . Taisteluun lentävä hurjistunut Morrigán muistuttaa jonkin verran Skandinavian mytologian valkyrioita. Hän on myös ennustaja, joka varoittaa sankareita tai jumalia tulevista uhkista ja neuvoo heitä. 
Morrigán kuuluu Tuatha Dé Danann -jumalten heimoon, ja hän auttaa loitsuillaan kansaansa lyömään firbolgit ja myöhemmin fomorit. 
Morrigán esiintyy myös Cuchulainnista kertovissa tarinoissa. Jumalatar näyttäytyy Ulsterin sankarille nuorena ja kauniina tyttönä ja tarjoaa miehelle rakkauttaan. Cuchulainn torjuu jumalattaren, jolloin Morrigán hyökkää Cuchulainnin kimppuun erilaisten eläinten hahmossa. Cuchulainn voittaa kuitenkin Morrigánin. Sen jälkeen Morrigán näyttäytyy Cuchulainnille lehmää lypsävänä vanhana eukkona ja tarjoaa miehelle maitoa. Cuchulainn juo maidon ja siunaa eukkoa, jolloin Morrigán parantuu taistelussa saamistaan haavoista. Myöhemmin Morrigán lentää korppina Cuchulainnin olkapäälle, kun tämä on lähellä kuolemaa.
Howard Pyle

Howard Pyle (5. maaliskuuta 1853 Wilmington – 9. marraskuuta 1911 Firenze) oli yhdysvaltalainen kuvittaja, taidemaalari ja kirjailija. Pyle teki kirjoja pääasiassa lapsille ja nuorille. Hänen tunnetuimpia teoksiaan ovat vuonna 1883 julkaistu "The Merry Adventures of Robin Hood" ja postuumisti julkaistu "Howard Pyle's Book of Pirates". 
Pyle opiskeli New Yorkin Art Students League –koulussa, jossa hän herätti huomiota Albrecht Dürerin tyylin mukaan tehdyillä viivapiirustuksillaan. Pylen vuosisadan vaihteessa tekemät lehti- ja kirjankuvitukset kuuluvat art nouveau -aikakauden parhaisiin. Lastenkirjoissaan Pyle kirjoitti omia tarinoitaan lapsille sekä kertoi uudelleen klassisia vanhoja satuja. Monet Pylen satukirjat ovat klassikkoja niiden elävien ja historiallisesti tarkkojen kuvitusten ansiosta. Myöhemmällä iällään Pyle maalasi muraalimaalauksia, muun muassa vuonna 1906 The Battle of Nashville -muraalin Minnesotan St. Paulin State Capitol -rakennukseen. Pyle matkusti Italiaan opiskellakseen vanhojen mestarien taidetta ja kehittyäkseen maalarina, mutta kuoli kesken matkansa Firenzessä vuonna 1911.
Pyle oli myös merkittävä opettaja. Vuonna 1894 hän alkoi opettaa kuvittamista Drexel Institute of Art, Science and Industryssa, nykyisessä Drexel Universityssä. Vuonna 1900 Pyle perusti taidekoulun, Brandywine Schoolin, jossa opiskelivat muun muassa Maxfield Parrish ja N. C. Wyeth.
Owen Chamberlain

Owen Chamberlain (10. heinäkuuta 1920 – 28. helmikuuta 2006) oli yhdysvaltalainen fyysikko.
Hän oli professori Kalifornian yliopiston Berkeleyn kampuksella vuodesta 1948 lähtien. Hän sai Emilio Segrèn kanssa vuonna 1959 Nobelin fysiikanpalkinnon antiprotonin löytämisestä.
Elämäkerta.
Chamberlain opiskeli fysiikkaa Kalifornian yliopistossa, mutta opinnot keskeytyivät toisen maailmansodan takia. Hän liittyi Manhattan-projektiin, jonka tehtävänä oli kehittää Yhdysvalloille ydinase. Tässä projektissa hän työskenteli yhdessä Emilio Segrèn kanssa sekä Berkeleyssä että Los Alamosissa.
Vuonna 1946 sodan päätyttyä Chamberlain jatkoi opintojaan Chicagossa Enrico Fermin ohjauksessa. Chamberlain vastaanotti tohtorin arvon Chicagon yliopistossa vuonna 1949.
Vuonna 1948 Chamberlain palasi Berkeleyyn, jossa hän keksi yhdessä Segrèn kanssa antoprotonin, mistä he saivat Nobelin fysiikanpalkinnon 1959. Chamberlain oli myös poliittisesti aktiivinen toimien rauhantyössä ja puhuen Vietnamin sotaa vastaan. Hän oli vaatimassa kolmen poliittisista syistä vangitun neuvostoliittolaisen fyysikon – Saharovin, Orlovin ja Sharanskyn – vapauttamista. 1980-luvulla hän oli perustamassa ydinaseiden vastaista liikettä. Chamberlain opetti Berkeleyssä vuoteen 1989 asti, ja kuoli Parkinsonin taudin komplikaatioihin vuonna 2006.
Ernest Orlando Lawrence

Ernest Orlando Lawrence (8. elokuuta 1901 – 27. elokuuta 1958) oli yhdysvaltalainen fyysikko. Vuonna 1939 hän sai Nobelin fysiikanpalkinnon syklotronin rakentamisesta ja keinotekoisten radioaktiivisten alkuaineiden keksimisestä.
Ura ja saavutukset.
Lawrence syntyi Cantonissa Etelä-Dakotan osavaltiossa vuonna 1901. Hän suoritti vuonna 1925 tohtorin tutkinnon Yalen yliopistossa fysiikan alalta. Myöhemmin hän toimi professorina Kalifornian yliopiston Berkeleyn yksikössä.
Lawrence sai idean syklotronista vuonna 1929 ja mainitsi laitteesta tiedejulkaisu Sciencessa. Ensimmäinen syklotroni valmistettiin vuonna 1930, jolloin ionin energia laitteessa saavutti 13 000 eV. Seuraavana vuonna rakennettiin toinen kiihdytin, jossa kiihdytettävän protonin energia saavutti jo 1,2 MeV. Syklotronin avulla Lawrence tuotti isotooppeja, joita voitiin käyttää lääketieteellisessä tutkimuksessa.
Toisen maailmansodan aikana Lawrence työskenteli Manhattan-projektin parissa, jolloin hän onnistui erottamaan uraanin isotooppeja.
Ernest Lawrencen kunniaksi on nimetty tutkimuslaitos Lawrence Berkeley National Laboratory ja järjestysluvultaan 103 oleva alkuaine nimeltä lawrencium.
Justo Gallego Martínez

Justo Gallego Martínez (20. syyskuuta 1925 – 28. marraskuuta 2021) oli espanjalainen munkki, joka rakensi vuodesta 1961 omaa katedraalia Mejorada del Campoon, Madridin itsehallintoalueelle, Espanjaan.
Nuorempana Justo Gallego liittyi trappistiluostariin, mutta joutui lähtemään sieltä vuonna 1961 sairastuttuaan tuberkuloosiin. Turhautuneena hän ryhtyi rakentamaan omaa katedraalia vanhemmiltaan perimälleen maalle.
Katedraalin lopputulos ei koskaan ollut hänen mielessään ja suunnitelmat muuttuivat aikojen myötä tunteiden ja inspiraation mukaan. Hänen suurin inspiraation lähteensä oli Kristus. Hänellä ei ollut virallista rakennuslupaa Mejorada del Campon kaupungilta. Myöskään katolinen kirkko ei antanut hänelle tukeaan.
Justo Gallegon mukaan rakennus on omistettu Neitsyt Marian Espanjassa ilmestymisen kunniaksi ("Nuestra Señora del Pilar"). Kupoli ulottuu 40 metrin korkeuteen. Hän rakensi katedraalinsa pääosin itse kuuden sisarenpojan ja satunnaisten vapaaehtoisten voimin. Tarvittaessa Gallego on omalla kustannuksellaan käyttänyt asiantuntijaa. Hän rahoittaa projektinsa vuokraamalla tai myymällä perimäänsä maatalousmaata, sekä saamillaan lahjoituksilla. Vuonna 2005 hän pääsi Coca-Colan energiajuomamainokseen ja sai rahan lisäksi kuuluisuutta koko Espanjan laajuisesti.
Kansalaisilla on eriäviä mielipiteitä meneillään olevasta projektista. Toiset näkevät sen turistien kannalta mielenkiintoisena matkailunähtävyytenä, kun taas toisten mielestä viranomaiset eivät ole tehneet riittävästi estääkseen hirvityksen rakentamista.
Suurin osa rakennusmateriaalista on kierrätettyä. Hän sai lahjoituksena materiaalia espanjalaisilta rakennusyrityksiltä, läheiseltä tiilitehtaalta ja myös vierailijoilta. Esimerkiksi pylväät on valettu vanhojen bensiinisäiliöiden avulla.
Gallego Martínez asui katedraalissaan ja myös kuoli siellä.
Brain Salad Surgery

Brain Salad Surgery on Emerson, Lake &amp; Palmer -yhtyeen neljäs studioalbumi vuodelta 1973. Levy oli yhtyeen ensimmäinen, jonka julkaisi bändin oma Manticore Records -levy-yhtiö. "Brain Salad Surgerya" pidetään yleisesti yhtenä progressiivisen rockin tärkeimmistä albumeista. Albumin lyriikoista vastasi Greg Lake (Peter Sinfieldin avustuksella).
Levyn alussa on kaksi klassisesta musiikista sovitettua teosta, "Jerusalem" ja "Toccata". Kolmas raita "Still... You Turn Me On" on Laken kirjoittama balladi ja neljäs humoristinen vauhdikas pianokappale "Benny the Bouncer". Loppuosa koostuu "Karn Evil 9" -teoksesta, jolla on pituutta miltei 30 minuuttia. Pituuden vuoksi alkuperäisessä vinyylipainoksessa kappaleen ensimmäinen osa jouduttiin jakamaan sekä A- että B-puolelle. Myös alkuperäisessä CD-painoksessa kappaleen osat on eroteltu toisistaan, mutta useissa myöhemmissä painoksissa se on yhdellä raidalla.
Isidor Isaac Rabi

Isidor Isaac Rabi (29. heinäkuuta 1898 – 11. tammikuuta 1988) oli yhdysvaltalainen fyysikko. Hän toimi New Yorkin Columbian yliopistossa vuodesta 1929 ja oli fysiikan professori vuodesta 1935. Vuonna 1944 hän sai Nobelin fysiikanpalkinnon kehittämästään molekyylisuihkumenetelmästä, jolla voidaan määrittää ytimien magneettisia momentteja.
Rabi syntyi juutalaiseen perheeseen 1898 Rymanówin kaupungissa, joka kuului silloin Itävalta-Unkariin, nykyisin Puolaan. Perhe muutti seuraavana vuonna New Yorkiin, missä Rabi varttui Lower East Siden juutalaiskorttelissa ja Brooklynissa. Hän opiskeli ensin kemiaa Cornellin yliopistossa, mutta vaihtoi fysiikkaan ja Columbian yliopistoon, missä väitteli vuonna 1927. Hän sai stipendejä ja vietti kaksi vuotta Euroopassa, missä työskenteli Sommerfeldin, Bohrin, Paulin, Sternin ja Heisenbergin kanssa. Yhdysvaltoihin palattuaan Rabi meni töihin Columbian yliopistoon, missä hänestä tuli myöhemmin fysiikan professori. Toisen maailmansodan aikana hän osallistui MIT:ssä tutkan ja atomipommin kehitykseen. MIT:ssä hänestä tuli säteilylaboratorion tutkimusjaoksen johtaja. Häntä pyydettiin Manhattan-projektin apulaisjohtajaksi, mutta hän kieltäytyi koska piti tutkankehitystyötä tärkeämpänä. Hän toimi Manhattan-projektissa kuitenkin usein konsulttina.
Rabi meni naimisiin vuonna 1926 Helen Newmarkin kanssa ja sai kaksi tytärtä.
Rabin tärkein tieteellinen saavutus on 1930-luvulla kehitetty menetelmä, jolla voidaan määrittää atomien, atomiytimien ja molekyylien magneettisia momentteja. Näillä mittauksilla saadut tarkat tiedot tekivät mahdollisiksi atomikellon, maserin ja laserin kehittämisen sekä lääketieteessä käytetyt magneettikuvaukset.
Go for Your Life

Go For Your Life on uudelleenkasatun Mountainin ensimmäinen studioalbumi vuodelta 1985. Leslie West, Felix Pappalardi ja Corky Laing kasasivat yhtyeen uudelleen vuonna 1981, mutta tragedia kohtasi yhtyettä vuonna 1983 kun Pappalardi kuoli vaimonsa Gail Collinsin ampumana. Pappalardi ehti olla mukana osassa albumin nauhoituksista, ja hänen tilalleen basistiksi tuli Mark Clarke. Albumin julkaisun jälkeen yhtye teki menestyksekkään kiertueen Deep Purplen lämmittelijänä. 
Kappaleet.
Kaikki kappaleet kirjoittanut Laing/Prager/West.
Muusikot.
sekä:
Tuulia Aho

Tuulia Annette Aho (ent. "Almila", s. 9. toukokuuta 1952 Helsinki) on suomalainen kirjailija. Hän on kirjoittanut muun muassa lastenkirjoja, runoja ja fantasiakirjallisuutta nuorille.
Aho on opiskellut Helsingin yliopistossa soveltavaa psykologiaa. Hänen esikoisteoksensa "Pieni laulaja" ilmestyi vuonna 1980. Sen kuvitti Maija Karma. Aho julkaisi kolme ensimmäistä kirjaa sukunimellä Almila.
Vuonna 2006 Aho voitti Lasten LukuVarkaus -palkinnon fantasiakirjallaan "Kuikansulka". Vuonna 2012 hän oli ehdolla samassa kilpailussa teoksella "Urpukas". Suomen Kirjailijaliitto myönsi 2020 Aholle kymmenen tuhannen euron arvoisen Tirlittan-palkinnon.
Aho asuu Raaseporissa. Hän oli naimisissa Atso Almilan kanssa 1977–1985.
Hashem Aghajari

Hashem Aghajari on iranilainen yliopiston professori, reformisti, historiantutkija ja yhteiskuntakriitikko.
Aghajari kritisoi kesäkuussa 2002 iranilaista islamintulkintaa ja esitti, että kaikkia uskonnon opetuksia ei tule noudattaa pilkuntarkasti. Hänet tuomittiin saman vuoden marraskuussa kuolemaan uskonkieltämisestä. Päätös aiheutti laajaa protestointia, ja korkein oikeus kumosikin tuomion helmikuussa 2003. Heinäkuussa 2004 hän sai vähäisemmistä rikkomuksista kolmen vuoden vankeusrangaistuksen.
Aghajari on vammautunut veteraani vuosien 1980–1988 sodasta Irakia vastaan.
Harun El Pullah

Harun El Pullah () on yksi René Goscinnyn ja Jean Tabaryn "Ahmed Ahne" -sarjakuvan päähenkilöistä. Hän on Bagdadin kalifi, jonka paikalle suurvisiiri Ahmed Ahne yrittää monin keinoin päästä. Yleensä juonet epäonnistuvat tai kääntyvät suurvisiiriä ja tämän palvelijaa Saunabadia itseään vastaan. 
Harun El Pullah on sarjakuvassa kuvattu lempeäksi, pyöreäksi ja yksinkertaiseksi hallitsijaksi. Hän puhuttelee suurvisiiriään "kunnon Ahmed Ahneeksi" eikä ole edes tietoinen tämän juonista kalifia vastaan. El Pullah onkin useaan otteeseen todennut, kuinka "Ahmed ajattelee sitten kaikkea" tai "tahtoo vain hänen parastaan". Kalifi kuvataan yleensä kansan keskuudessa erittäin suosituksi. 
Harun El Pullah on alun perin väännös historiallisen kalifi Harun al-Rashidin nimestä. El Pullah on ainoastaan suomenkielisissä Ahmed Ahne -sarjoissa käytetty käännös, ja esimerkiksi ranskassa ja englannissa hänet tunnetaan yleensä "Haroun El Poussahina". Poussah on ranskankielinen sana, jolla tarkoitetaan lihavaa miestä, jollaiseksi kalifi juuri on kuvattu.
Sarjakuvassa Harun El Pullahin mielihuveja ovat lähinnä syöminen, nukkuminen ja laiskottelu.
Ng

Ng tarkoittaa seuraavia:
Henkilöt.
Ng on seuraavien henkilöiden sukunimi:
Epanastatikós Agónas

Epanastatikós Agónas (Επαναστατικός Αγώνας, suomeksi "Vallankumouksellinen taistelu") on kreikkalainen radikaali vasemmistolainen poliittinen järjestö, jonka Kreikan hallitus on luokitellut terroristijärjestöksi. Järjestö tuli julkisuuteen ensi kerran vuonna 2003.
Ryhmän epäillään suorittaneen pommi-iskun Ateenan poliisilaitokselle vuonna 2004, noin kolmea kuukautta ennen kesäolympialaisia sekä yrittäneen murhata 30. toukokuuta 2006 Kreikan kulttuuriministeri Giórgos Voulgarákisin. Kreikan poliisin mukaan Epanastatikós Agónas saattoi ampua singolla tai ohjuksella Yhdysvaltain suurlähetystöön Ateenassa 11. tammikuuta 2007.
Richard Burgi

Richard Burgi (s. 30. heinäkuuta 1958 Montclair, New Jersey) on yhdysvaltalainen televisio- ja elokuvanäyttelijä.
Burgi syntyi ja varttui Montclairissa, New Jerseyssä. Hän on työskennellyt televisiomaailmassa 1980-luvun lopulta alkaen. Hänen ensimmäinen vakituinen roolinsa oli NBC:n "Another World" -sarjassa, jossa hän esitti Chad Rolloa. Sittemmin hän on esiintynyt useissa televisiosarjoissa, kuten "As the World Turns" (Glenn Harrington joulukuusta 1988 huhtikuuhun 1989), "24", "Firefly", "Pahan tytär", "CSI", "Poliisipäällikkö Mannion", "Matlock", "Vain yksi elämä", "Amyn lailla", "Vartija" (pääosa), "Ammu vaan!", "Seinfeld", "Täydelliset naiset" ja "Harper’s Island". 
Burgilla on ollut rooleja elokuvissa "Lainakengissä", "Taalat taskuun, Dick &amp; Jane", "Cellular," "Shanghai Red ja ".
Burgi meni naimisiin Lori Kahnin kanssa vuonna 1995 ja heillä on kaksi poikaa, mutta he ovat myöhemmin eronneet.
Ruonala

Ruonala on Kotkan kaupunginosa Suomenlahden rannikolla kaupungin länsiosissa. Ruonala liitettiin Kymistä Kotkaan vuonna 1954 yhdessä laajan alueen kanssa Kymin länsiosista. Tilastoissa käytettävän aluejaon mukaisessa Ruonalassa on 958 asukasta (31.12.2012). Asemakaavassa Ruonalaan kuuluu myös Munsaari, jossa on 143 asukasta. Yhteensä Ruonalan kaupunginosassa on siis 1 101 asukasta.
Ruonala on suurimmaksi osaksi omakotitaloaluetta. Kaupunginosan alueella sijaitsee Ruonalan kirkko, Ruonalan koulu (luokat 1–5) ja Ruonalan urheiluhalli, jossa on muun muassa 51 × 90 metrin jalkapallokenttä.
Yemenia

Yemenia () on Jemenin kansallinen lentoyhtiö. Sen pääpaikkana toimiva kansainvälinen lentoasema sijaitsee maan pääkaupungissa Sanaassa.
Yemenia perustettiin 4. elokuuta 1961 ja se aloitti toimintansa vuonna 1962. Yhtiö toimi alun perin nimellä Yemen Airlines ja sitten Yemen Airwaysina. Nykyinen nimi on otettu käyttöön 1. heinäkuuta 1978.
Yemenia on Arab Air Carriers Organizationin jäsen, ja sen osakkeet omistavat Jemenin (51 %) sekä Saudi-Arabian (49 %) hallitukset.
Laivasto.
Yhtiön laivasto toukokuussa 2019. Keski-ikä 15 vuotta.
Kohteita.
Yemenialla on kymmeniä kohteita Aasiassa, Afrikassa ja Euroopassa:
Laivasto.
Yemenian lentokonelaivasto koostui joulukuussa 2015 seuraavista koneista:
Softball

Softball on baseballia muistuttava joukkuepeli. Softball kehitettiin baseballin sisäpelimuodoksi vuonna 1887. Laji on suosittu etenkin Yhdysvalloissa.
Merkittävimmät erot baseballiin ovat suurempi pallo ja pallon syöttäminen alakautta. Softballissa pelataan seitsemän vuoroparia. Softballkentän syöttöetäisyys on 12,2 metriä, kun baseballkentällä vastaava etäisyys on 18,34 metriä.
Softball pääsi naisten olympialajiksi Atlantassa 1996. Yhdysvaltojen suvereenisti hallitsema laji oli olympialaji Pekingin olympialaisiin 2008 asti, kunnes se päätettiin pudottaa ohjelmasta liian suurien tasoerojen vuoksi. Laji on mukana Tokion olympialaisissa 2020 isäntämaa Japanin erityistoiveesta. Softballin olympiaturnaukseen osallistui kahdeksan joukkuetta, jotka pelasivat runkosarjan, seitsemän ottelua jokaiselle joukkueelle. Neljä parasta joukkuetta pääsi välieriin, joiden voittajat pääsivät loppuotteluun häviäjien jäädessä pronssiotteluun. Tokiossa joukkuemäärä pudotettiin kuuteen.
Suomen naisten softballmaajoukkue on osallistunut EM-kilpailuihin kahdesti vuosina 1988 ja 2005.
Giuseppe Piazzi

Giuseppe Piazzi (7. heinäkuuta 1746 Ponte in Valtellina, Sondrion maakunta, Lombardia – 22. heinäkuuta 1826 Napoli, Napolin kuningaskunta) oli italialainen munkki, matemaatikko ja tähtitieteilijä, joka löysi Ceres-asteroidin. Ceres on ensimmäinen löydetty ja asteroidivyöhykkeen suurin asteroidi. 24. elokuuta 2006 IAU hyväksyi uuden planeetan määritelmän, jonka seurauksena Cereksestä tuli kääpiöplaneetta.
Piazzi perusti Palermoon observatorion, joka on nykyisin nimeltään Osservatorio Astronomico di Palermo "Giuseppe S. Vaiana". Giuseppe Piazzin mukaan on nimetty asteroidi 1000 Piazzia.
Työväenpuolue (Israel)

Työväenpuolue (, virallisesti ‏מפלגת העבודה הישראלית‎ "Mifleget ha-‘Avoda ha-Yisra’elit") on israelilainen keskusta-vasemmistolainen puolue. Työväenpuolue edustaa sosiaalidemokratiaa ja sionismia.
Työväenpuolue on Euroopan sosialidemokraattisen puolueen tarkkailijäsen ja toimii myös Progressive Alliancessa. Työväenpuolue oli Sosialistisen internationaalin jäsen vuoteen 2018 saakka, jolloin puolue lakkautti jäsenyytensä internationaalin liityttyä järjestönä mukaan tukemaan ns. BDS-kampanjaa (Boycott, Divestment and Sanctions).
Historia.
Työväenpuolue on lähtöisin 1930-luvulla perustetuista puolueista. Nykyinen Työväenpuolue syntyi tammikuussa 1968 kolmen vasemmistolaisen puolueen yhdistyessä. Niistä suurin, Mapai hallitsi maata 1948–1977. Toinen oli Ahdut ha-'Avoda–Po'ale Tziyyon, jonka muodostivat 1944 Mapaista eronneet ja kolmas Rafi (Reshimat Po'ale Yisra'el), joka syntyi Israelin ensimmäisen pääministerin David Ben-Gurionin erottua Mapaista 1965 kiistojen vuoksi.
Perustamisensa jälkeen Työväenpuolue on yleensä muodostanut Ma'rach-hallituksen Mapamin ja kahden arabien puolueen kanssa.
Työväenpuolue ja sen edeltäjät olivat tärkeässä osassa Israelin alkuaikoina. Ensimmäisen kerran puolue päätyi oppositioon 1977, jonka jälkeen se on hitaasti menettänyt asemiaan. Vuoden 2009 vaaleissa puolue jäi neljännelle sijalle.
Professori Efraim Inbar on tulkinnut puolueen taantumisen syyksi kollektiivisen ideologian ja perinteisten arvojen ja sionistisen sosialismin hylkäämisen. Puolueen johtajat ovat korostaneet kosmopoliittisuutta ja yksilöarvoja, ihmisoikeuksia ja demokratiaa. Työväenpuolue on yhdistetty vuoden 1993 Oslon rauhanprosessiin ja sen epäonnistumiseen. Puoluejohtaja Ehud Barak oli valmis jakamaan Jerusalemin palestiinalaisten kanssa vuoden 2000 Camp Davidin kokouksessa, mitä 2/3 Israelin väestöstä vastusti. Myös demografia on toiminut Työväenpuoluetta vastaan. Israelin sefardijuutalaiset ja 1990-luvun jälkeen muuttaneet Venäjän juutalaiset ovat äänestäneet muita puolueita, jolloin Työväenpuolueen kannattajaksi ovat jääneet eurooppalaisperäiset aškenasijuutalaiset ja keski- ja yläluokka. Työväenpuolue on myös yrittänyt houkutella Israelin arabiäänestäjien ääniä, mutta leimautuminen arabien tukemaksi on puolueelle Israelissa pahin mahdollinen uhkakuva.
Puheenjohtaja ja puolustusministeri Ehud Barak ilmoitti tammikuussa 2011 jättävänsä puolueen parlamenttiryhmän ja muodostavansa uuden "Itsenäisyys"-ryhmän ja puolueen.
Israelin työväenpuolueen kannatus on hiipunut voimakkaasti ja vuonna 2019 se ei enää kuulunut Israelin suurimpien poliittisten ryhmien joukkoon.
Clarence S. Campbell Bowl

Clarence S. Campbell Bowl on NHL-palkinto, joka on kaudesta 1993–1994 asti myönnetty läntisen konferenssin voittajajoukkueelle.
Voittajat.
Läntisen konferenssin pudotuspelien voittajat (2022–).
1 Kauden 2020–2021 poikkeuksellisen divisioonajaon vuoksi ei konferensseja otettu huomioon, mutta siitä huolimatta palkinto päätettiin jakaa Golden Knightsin ja Canadiensin semifinaalisarjan voittaneelle joukkueelle.
Kangaskorte

Kangaskorte ("Equisetum hyemale") on ainavihreä, yhtäläisitiöinen sanikkainen. Suomessa lajia on kutsuttu kansanomaisella nimellä hosia tai sen muunnelmilla, kuten huosiain tai huosianheinä.
Ulkonäkö ja koko.
Monivuotisen kangaskorteen maavarsisto levittäytyy laajalle. Siitä nousevat pystyt, kovat ja tumman harmaanvihreät varret ovat 40–70 cm korkeita ja 4–6 mm paksuja, ja kasvavat tavallisesti muutamien ryhminä. Varret ovat nivelikkäitä, uurteisia, karheapintaisia, jäykkiä, lähes liereitä ja matalaharjuisia. Lisäksi ne ovat haarattomia tai niiden latvoissa on lyhyitä haaroja. Kangaskortteen varsi on ontto: keskiontelo on noin 2/3 varren läpimitasta ja sen ympärillä on selvästi näkyviä sivuonteloita. Lehdet ovat vähäisiä, yhdiskasvuisia kiehkuroita, jotka muodostavat hammasreunaisia tuppia varren nivelkohtiin. Tupet ovat ahtaita, kapeita, yleisväriltään harmaanvalkoisia ja tyvestä sekä usein myös yläosista mustia. Tupissa on varhain varisevia, kapeita hampaita tavallisesti 10–30 kappaletta. Itiötähkät ovat varren ja joskus myös haarojen latvassa. Itiötähkä on käpymäinen, suipohko ja tumma. Itiöpesäkkeet ovat perällisten kuusikulmaisten kilpien alapinnalla. Suomessa kangaskortteen itiöt kehittyvät elo-lokakuussa. Alkeisvarsikko on kaksikotinen, liuskainen, maanpäällinen ja väriltään vihreä. Kangaskorte on muutamien muiden kortelajien tapaan ainavihreä.
Kangaskorte voi risteytyä muutamien muiden kortelajien kanssa. Kangaskortteen ja kirjokortteen ("E. variegatum") risteymä tunnetaan nimellä kuusamonkorte ("E. hyemale" × "variegatum"), ja kangaskortteen ja keskieurooppalaisen risukortteen ("E. ramosissimum") risteymää gotlanninkortteeksi ("E. hyemale" × "moorei").
Levinneisyys.
Kangaskortetta tavataan Euroopassa Espanjasta, Ranskasta ja Britteinsaarilta itään läpi Keski- ja Pohjois-Euroopan. Sitä kasvaa myös kaikissa Pohjoismaissa Islanti mukaan lukien. Euroopan eteläisimmistä ja pohjoisimmista osista laji kuitenkin puuttuu. Levinneisyysalue jatkuu Euroopasta itään Keski- ja Etelä-Siperiassa aina Venäjän kaukoitään ja Pohjois-Japaniin saakka. Kangaskortetta kasvaa paikoitellen myös Pohjois-Amerikan pohjoisosissa. Suomessa kangaskorte on paikoitellen yleinen laji koko maassa Pohjanlahden rannikkoseutuja lukuun ottamatta, josta se pääosin puuttuu. Lajin risteymistä Suomessa tavataan kuusamonkortetta.
Elinympäristö.
Kangaskorteelle tyypillisiä kasvupaikkoja ovat harjut, hiekkakankaat, jyrkät puron- ja joentörmät sekä hiekkaiset rata- ja maantiepenkereet. Sitä saattaa tavata myös moreenimailla, lehtometsissä ja varsinkin pohjoisessa myös rehevissä korvissa, lettorämeillä, lähteikköisillä suonreunoilla ja rannoilla.
Käyttö.
Kangaskortetta on käytetty aikaisemmin patasutina sekä hionta- ja kiillotusvälineinä sen karkeuden ja kovuuden takia. Kasvin osat sopivat erinomaisesti myös kynsien viilaamiseen. Nykyään kangaskortetta kasvatetaan koristekasvina esimerkiksi japanilaisissa puutarhoissa lammikoiden rannoilla.
High School Musical 2

High School Musical 2 on musikaalielokuva, joka on jatkoa Disney Channelin musikaalille "High School Musical". Se näytettiin ensi kerran Disney Channelilla 17. elokuuta 2007. Suomessa elokuva nähtiin 5. lokakuuta 2007 Disney Channelilla ja 25. marraskuuta 2007 Yle TV2:lla. "High School Musical 2" julkaistiin DVD:lle 7. joulukuuta 2007. elokuvasta on tehty myös aiheeseen liittyvä fanilehti. Elokuva on dubattu suomeksi.
Tarina.
Nuoret pääsevät kesätöihin Sharpayn vanhempien omistamalle golfklubille. Sharpay yrittää saada Troyn Gabriellalta itselleen. Ryan vaihtaa puolta ja lähtee kannustamaan Wildcatseja. Sharpay yrittää sotkea oikein kunnolla Troyn ja Gabriellan välit. Sharpay kyllä onnistuu siinä, ja Gabriella lähtee pois golf-klubilta. Lopussa Troy ja Gabriella ovat kuitenkin sovussa, ja he laulavat taas yhdessä. Ja suutelevat lopusta.
Rooleissa.
Sivuääninä
Aku Laitinen, Carla Rindell, Jan Bäckman, Amy Burgess, Taru Tikkanen, Hannele Karppinen, Heidi Tamminen
Peli.
Elokuvaan liittyen on Disney on julkaissut PlayStation 2:lle ja Wiille "High School Musical 2 – Sing It!" -musiikkipelin, jossa lauletaan "High School Musical" -elokuvien lauluja karaokena.
Coquitlam

Coquitlam on Vancouverin suurkaupunkialueeseen kuuluva kaupunki Brittiläisessä Kolumbiassa Kanadassa. Sen väkiluku on noin 139 000 (2016). Kaupungin nimi on peräisin halkomelemin kielen sanasta "kwikwetlem", joka tarkoittaa ’punaisia (lohi)kaloja joen yläjuoksulla’.
Eurooppalaiset alkoivat asettua alueelle asteittain 1800-luvulla. Coquitlam oli aikaisemmin tärkeä sahakaupunki, mutta nykyään suurin osa sen asukkaista käy töissä Vancouverissa.
Beatrice Ask

Eva Carin Beatrice Ask (s. 20. huhtikuuta 1956 Sveg) on ruotsalainen poliitikko, joka edustaa Maltillista kokoomusta. Ask toimi Ruotsin kouluministerinä vuosina 1991–1994 ja oikeusministerinä vuosina 2006–2014.
Ask syntyi Härjedalenin Svegissä ja opiskeli vuoden Uppsalan yliopistossa, muttei koskaan valmistunut. Hänet valittiin Maltillisen kokoomuksen nuorisojärjestö Moderata Ungdomsförbundetin ensimmäiseksi naispuoliseksi puheenjohtajaksi vuonna 1984. Hänet valittiin uudelleen 1986.
Tukholman kaupunginvaltuuston jäseneksi Ask nousi vuonna 1988. Kun Maltillisen kokoomuksen Carl Bildtistä tuli vuonna 1991 Ruotsin pääministeri, Ask nimitettiin maansa kouluministeriksi. Porvarillisen Allianssin voitettua vuoden 2006 valtiopäivävaalit nimitettiin Ask oikeusministeriksi Fredrik Reinfeldtin hallitukseen. Oikeusministerinä Ask oli kolmas tehtävässä toiminut, jolla ei ole juristin koulutusta. Ask jatkoi oikeusministerinä myös vuoden 2010 vaalien jälkeen.
Oikeusministerinä aloittaessaan Ask lupasi enemmän poliiseja ja kovempia rangaistuksia törkeisestä väkivaltarikoksista. Hänen kaudellaan Ruotsissa luovuttiin murhan vanhentumisajasta ja naamioituminen kiellettiin. Ask ehdotti myös vahvempia turvatoimia vainoamisesta kärsiville.
Ask asuu Tukholmassa ja hänellä on kaksi poikaa.
Askin mukaan puolueille tehdyt rahalahjoitukset pitää pitää salaisina, koska niiden julkistaminen rikkoisi vaalisalaisuutta.